## Marián Cano alerta que el retard en els pagaments del Consorci d’Assegurances “està afonant la recuperació econòmica de les zones afectades per la riuada”

*** La consellera d’Innovació, Indústria, Comerç i Turisme demana al Govern que actue per a “evitar tancaments davant dels retards en les indemnitzacions
* Cano assenyala que “no té sentit que set mesos després de la tragèdia moltes empreses només hagen cobrat una part del que els correspon”**

**Valencia.**

La consellera d’Innovació, Indústria, Comerç i Turisme, Marián Cano, ha tornat a demanar a l’executiu central que “actue com més prompte millor” per a garantir el pagament de la totalitat de les indemnitzacions que els corresponen a les empreses afectades per la riuada del passat 29 d’octubre en la província de València. A més, ha advertit que estos retards “estan afonant la recuperació econòmica de la zona, amb molts empresaris que no saben si hauran d’abaixar de manera definitiva la persiana”.

Cano ha donat suport a les reivindicacions de les diferents associacions empresarials dels polígons afectats per la riuada, que apunten a una “falta de diligència” des del Consorci, i ha reiterat que esta absència de resposta “compromet el futur de tota la província” per “l’alt grau d’incertesa al qual s’està sotmetent als propietaris d’estos negocis”. “No pot ser que en algunes zones la major part de les empreses només hagen rebut un acompte, la qual cosa les deixa molt tocades i a la vora del tancament”, ha explicat.

Per a la consellera, “és impossible materialitzar la recuperació econòmica si els drets que tenen les empreses a cobrar la seua indemnització del Consorci no s’han vist satisfets set mesos després”. “Estem treballant a marxes forçades per a aconseguir una recuperació completa de l’economia de tota la zona afectada, però és impossible si almenys no es complix la premissa bàsica que els empresaris puguen traçar un pla de viabilitat a curt termini, i això passa perquè reben com més prompte millor la indemnització que els correspon, no només una part”, ha manifestat.

Cano ha tornat a recordar que, actualment, la Conselleria té oberta, fins al pròxim 1 de juliol, la convocatòria del pla Ara Empreses, un programa dotat amb 127,4 milions d’euros dedicats a subvencionar actuacions com l’adquisició i la reparació de maquinària o equips directament vinculats a l’activitat, entre d’altres. Estes ajudes directes inclouen costos de reparació, adaptació i millora d’instal·lacions i gastos d’auditoria per a la preparació dels comptes justificatius de subvenció.

En concret, el pla Ara Empreses compta amb dos programes d’actuació: un que va dirigit a pimes industrials, així com a persones jurídiques propietàries d’immobles en els quals s’estava desenrotllant l’activitat industrial, amb un pressupost de 47,8 milions d’euros; i un segon programa, dotat amb 79,6 milions d’euros, destinat a pimes dedicades activitats en matèria de comerç, hostaleria i servicis.

Així, se subvencionaran tant les inversions realitzades per a la recuperació després de la riuada, com aquelles que encara no han pogut afrontar-se, amb la possibilitat que puguen sol·licitar un acompte del 50 % de l’ajuda concedida, sense necessitat d’aval, en el moment de la presentació de la sol·licitud, amb la finalitat d’agilitzar la recuperació de les empreses.

Fecha: 29/05/2025